CELEX: 62012CN0370
Language: sk
Date: 2012-08-03 00:00:00
Title: Vec C-370/12: Návrh na začatie prejudiciálneho konania, ktorý podal Supreme Court (Írsko) 3. augusta 2012 — Thomas Pringle/Írska vláda, Írsko a Attorney General

6.10.2012   
            
            
               SK
            
            
               Úradný vestník Európskej únie
            
            
               C 303/18
            
         Návrh na začatie prejudiciálneho konania, ktorý podal Supreme Court (Írsko) 3. augusta 2012 — Thomas Pringle/Írska vláda, Írsko a Attorney General
   (Vec C-370/12)
   2012/C 303/31
   Jazyk konania: angličtina
   
      Vnútroštátny súd, ktorý podal návrh na začatie prejudiciálneho konania
   
   Supreme Court
   
      Účastníci konania pred vnútroštátnym súdom
   
   
      Žalobca: Thomas Pringle
   
      Žalovaní: Írska vláda, Írsko a Attorney General
   
      Prejudiciálne otázky
   
   
               1.
            
            
               Je rozhodnutie Európskej rady 2011/199/EÚ z 25. marca 2011 (1) platné:
               
                           —
                        
                        
                           so zreteľom na použitie zjednodušeného revízneho postupu podľa článku 48 ods. 6 ZEÚ, a najmä viedla navrhovaná zmena článku 136 ZFEÚ k rozšíreniu právomocí prenesených na Úniu Zmluvami,
                        
                     
                           —
                        
                        
                           so zreteľom na obsah navrhovanej zmeny, a najmä vedie táto zmena k porušeniu Zmlúv alebo všeobecných zásad práva Únie?
                        
                     
         
               2.
            
            
               Je členský štát Európskej únie, ktorého menou je euro, so zreteľom na
               
                           —
                        
                        
                           články 2 ZEÚ a 3 ZEÚ a ustanovenia hlavy VIII tretej časti ZFEÚ a osobitne články 119 ZFEÚ, 120 ZFEÚ, 121 ZFEÚ, 122 ZFEÚ, 123 ZFEÚ, 125 ZFEÚ, 126 ZFEÚ a 127 ZFEÚ,
                        
                     
                           —
                        
                        
                           výlučnú právomoc Únie v oblasti menovej politiky stanovenú v článku 3 ods. 1 písm. c) ZFEÚ a v oblasti uzatvárania medzinárodných dohôd, ktoré patria do pôsobnosti článku 3 ods. 2 ZFEÚ,
                        
                     
                           —
                        
                        
                           právomoc Únie v oblasti koordinácie hospodárskej politiky v súlade s článkom 2 ods. 3 ZFEÚ a hlavou VIII tretej časti ZFEÚ,
                        
                     
                           —
                        
                        
                           právomoci a funkcie inštitúcií Únie podľa zásad stanovených v článku l3 ZEÚ,
                        
                     
                           —
                        
                        
                           zásadu lojálnej spolupráce stanovenú v článku 4 ods. 3 ZEÚ,
                        
                     
                           —
                        
                        
                           všeobecné zásady práva Únie vrátane všeobecnej zásady účinnej súdnej ochrany a práva na účinný prostriedok nápravy upraveného v článku 47 Charty základných práv Európskej únie a všeobecnej zásady právnej istoty,
                        
                     oprávnený uzatvoriť a ratifikovať takú medzinárodnú dohodu, akou je Zmluva EMS?
            
         
               3.
            
            
               Ak sa konštatuje platnosť rozhodnutia Európskej rady, je oprávnenie členského štátu uzatvoriť a ratifikovať takú medzinárodnú dohodu, akou je Zmluva EMS, podmienené nadobudnutím účinnosti tohto rozhodnutia?
            
         
      (1)  Rozhodnutie Európskej rady z 25. marca 2011, ktorým sa mení a dopĺňa článok 136 Zmluvy o fungovaní Európskej únie v súvislosti s mechanizmom pre stabilitu pre členské štáty, ktorých menou je euro (Ú. v. EÚ L 91, s. 1).